b'\n_START_ARTICLE_\n\xc5\xa0kotski klan\n_START_PARAGRAPH_\n\xc5\xa0kotski klan (od \xc5\xa1kotskog gaelskog clann, djeca, obitelj) je dru\xc5\xa1tvena organizacija svojstvena \xc5\xa0kotima. Klan daje osje\xc4\x87aj pripadnosti i identiteta te je va\xc5\xbena sastavnica \xc5\xa1kotskog dru\xc5\xa1tva. Pripadnici klana vjeruju u pripadnost zajedni\xc4\x8dkom pretku, osniva\xc4\x8du klana. Pripadnici klana se identificiraju s odre\xc4\x91enim zemljopisnim podru\xc4\x8djem na kojem je ve\xc4\x87ina pripadnika klana u pro\xc5\xa1losti prebivala. Tako\xc4\x91er va\xc5\xbean simbol je i dvorac ili utvrda u kojem je prebivao vo\xc4\x91a klana. Klanovi su slu\xc5\xbebeno registrirani kao obitelji prema \xc5\xa1kotskom pravu. Ve\xc4\x87ina klanova ima svoj vlastiti uzorak tartana koji datira u 19. stolje\xc4\x87e. Tako\xc4\x91er klan ima i vlastitu oznaku te moto, obi\xc4\x8dno na latinskom jeziku. Lord Lyon King of Arms je nadle\xc5\xbean za oznake grbova klanova. Klanovi se dijele na one sa poglavicama (chieftain) i one bez njih tzv. naoru\xc5\xbeane klanove  (Armigerous clan).Postoje klanovi s istim prezimenom koji su zemljopisno raspr\xc5\xa1eni po razli\xc4\x8ditim krajevima \xc5\xa0kotske. Pojedini klanovi su se kroz povijest cijepali na pojedine grane tako da postoje klanovi s istim imenom u susjedstvu.\n_START_SECTION_\n\xc4\x8clanstvo u klanu\n_START_PARAGRAPH_\nPovijesno gledano, klan su \xc4\x8dinili svi koji se nalaze na teritoriju poglavice. S vremenom, uslijed stalnih mijenjanja klanskih granica, selidbi i promjena vlasti, klan bi se tvorio od velike skupine ljudi koji nisu bili u rodu i koji su nosili razli\xc4\x8dita prezimena. \xc4\x8cesto su ljudi \xc5\xbeive\xc4\x87i na teritoriju jednog poglavice s vremenom prihvatili prezime tog klana. Poglavica je mogao primati druge obitelji u klan, a tako\xc4\x91er je imao pravo izbacivati iz klana bilo koga, uklju\xc4\x8duju\xc4\x87i \xc4\x8dlanove vlastite obitelji. Danas, svatko tko ima poglavi\xc4\x8dino prezime smatra se \xc4\x8dlanom tog klana._NEWLINE_\xc4\x8clanstvo u klanu ide preko prezimena.Ne prenosi se udajom \xc5\xbeene. Tako su djeca koja uzmu o\xc4\x8devo prezime pripadnici o\xc4\x8devog klana a ne maj\xc4\x8dinog. Sveudilj, bilo je slu\xc4\x8dajeva kroz povijest kada su neki ljudi po maj\xc4\x8dinoj liniji mijenjali prezime s ciljem preuzimanja statusa poglavice.'